تورکیه، اتریشده "سمبل یاساسی"نین "بوزقورد" علامتینی ایچره‌جک شکیلده قوه‌یه مینه‌جک اولماسینی شدتله قینادی.
خاریجی ایشلر باخانلیغین‌دان وئریلن یازی‌لی آچیقلامادا،
"اتریشده پارلماندا قبول ائدیله‌ن و یاسالاشما پروسه‌سی باشا چاتان سمبل یاساسینین بوزقورد علامتی‌نی داشییاجاق شکیل‌ده ۱ مارس ۲۰۱۹ تاریخی اعتباریله قوه‌یه مینه‌جک اولماسینی قبول ائتمیر و بیر داها شدتله قیناییریق" ایفاده‌سی یئر آلدی.
آچیقلامادا، تورکیه‌نین بوتون اویاریلارینا باخمایاراق اتریش ایچ ایشلری باخانلیغی، بو قانون دوغرولتوسوندا ۱۱ فوریه ۲۰۱۹دا یاییملانان اساسنامه‌ده، "بوزقورد" علامتینین بؤلوجو ترور هؤرگوتو پ‌کاکانین سمبلو ایله عینی لیسته‌ده یئر آلدیغینا دقت چکیلدی.
باخانلیق آچیقلاماسین‌دا بونلار قید ائدیلدی:
"تورکیه‌ده مشروع بیر سیاسی پارتینین سمبلو اولان بوزقورد علامتی‌نین پ‌کاکا کیمی الی قان‌لی بیر ترور هؤرگوتونون سمبلو ایله عینی لیسته‌ده یئر آلماسی تام بیر افتضاحدیر، پوپولیزمین گلدیگی نقطه‌نی گؤسترمه‌سی باخیمین‌دان دا دوشوندوروجودور. اتریش، بو عاغیل و منطق دیشی قراری ایله یالنیز بو سمبلو قوللانان سیاسی پارتی و دستکچیلرینی دئییل، بوتون سیاست قورومونو و مشروع سیاست زمینینی هدف آلمیشدیر. اتریشین هم ایکی‌لی ایلیشکیلریمیزه جدی تأثیرلری اولاجاق، هم ده پوپولیزمی قیزیشدیران چیخماز کوچه سیاستینی بوراخاراق بو یول‌دان دؤنمه‌سی گؤزلنیلیر. ایلیشکیلریمیزین ساغلیغی و فاناتیزمین یئرینی ساغ دویونون/عقل سلیمین آلماسی باخیمین‌دان بو الزم‌دیر".
